《中秋对月》
宋代·史嵩之

一片瑶光万里开，停杯追忆谪仙才。
寻常明月不易见，如此中秋能几来。
零落故人非白社，登临何地不瑶台。
欲招黄鹤临风去，为问霓裳安在哉。

作者简介：（?—1257）明州鄞县人，字子由，一作子申。史弥忠子。宁宗嘉定十三年进士。累擢刑部侍郎。理宗端平元年，金亡，宋欲乘机收复河南，嵩之持不可，因请祠归里。后师溃，复召用之，累拜参知政事，进右丞相兼枢密使。淳祐中封永国公。遭父丧起复，力主和议，为公论所不容，闲居十三年。卒谥忠简，改谥庄肃。恭帝德祐初，夺谥。